Tracey help jou met 'n plan vir jou Kerskous - Afrikaans.com
Tracey is die beskermvrou van die WAT Borg 'n Woord-projek
Op haar Instagramprofiel beskryf Tracey Lange, ambassadeur vir Afrikaans, haarself as "die Afrikaanse meisie in die hoekie wat wag om jou te laat glimlag." Met haar aansteeklike helder skaterlag, kan geen mens bestand wees teen Tracey se sjarme nie.
Tracey het vanjaar al haar elfde jaar as radioaanbieder gevier en is deesdae die aanbieder van 'n mid-oggendprogram op Kfm 94.5. Sy is ook 'n uitmuntende televisieaanbieder en benewens Bravo was sy vanjaar betrokke as mede-aanbieder van die realiteitsreeks, Dancing with the stars. Sedert Mei vanjaar is Tracey een van die vyf interessante vroue wat weekliks saamkuier in die geselsprogram, Tussen Ons wat op kykNET&kie DStv-kanaal 145 uitgesaai word.
Beskermvrou van Borg 'n Woord
So pas het Tracey ook 'n splinternuwe taak gekry wat sy met groot vreugde aanpak. Tracey is aangestel as beskermvrou van Borg 'n Woord vir 2018-2019. Dr Willem Botha, van die Woordeboek van die Afrikaanse Taal sê daar is niemand beter as Tracey om die beskermvrou vir die Borg 'n Woord-projek te wees nie. "Tracey se entoesiasme oor die lewe is aansteeklik. Ons glo dat sy dit sal regkry om meer mense bewus te maak van die projek, en ook te laat deelneem hieraan. Oor die laaste paar jaar het ons hard gewerk om hiervan 'n sukses te maak, en met Tracey as beskermvrou, gaan ons beslis meer mense bereik."
Tracey vertel dat sy nie een oomblik gehuiwer het nadat Dr. Botha haar genader het vir die taak nie.
"Afrikaans is 'n besonderse taal en ek is trots om dit te kan praat. Ek sal graag die stigma wil afbreek rondom wie die taal praat en mag praat. Ek is wel al 'n rukkie bewus van hierdie Borg 'n Woord-veldtog en het van die eerste oomblik wat ek daarvan gehoor het gedink dat dit 'n uitstekende idee is. Omdat ek iemand is wat nie van groot geskenke hou nie, is hierdie vir my 'n wonderlike idee vir 'n geskenk. Deur vir een van jou geliefdes 'n woord as geskenk te borg, kan 'n mens 'n geskenk gee wat 'n verskil maak."
'n Woord vir Kersfees
Almal wat van nou af tot vroeg volgende jaar 'n woord in hierdie veldtog borg, staan in aanmerking om die prysgeld van R25 000 te wen wat deur Sanlam geskenk word. Die prystrekking word op 7 Maart 2019 tydens die Woordfees gedoen en Tracey sal om 13:30 by die Plataankafee die trekking behartig. 'n Heerlike bonus vir die wat besluit om woorde te borg is dat jy vir ses maande gratis toegang tot die Aanlyn WAT kry en diegene wat 'n woord koop, kry vyf jaar se gratis toegang as geskenk.
Tracey sê sy het reeds haar vriende en familie aangemoedig om deel te neem aan hierdie borgskap. Sy self het op 'n besonderse woord besluit. "Die woord wat ek geborg het, is Pa. My pa is 'n paar weke gelede oorlede en dit is vir my 'n groot verlies. My pa was een van die beste pa's in die wêreld en ek kan nie aan 'n beter manier dink om hom te eer nie.
"Dit bly vir my 'n voorreg om steeds as 'n ambassadeur vir Afrikaans ons taal uit te dra. Afrikaans is die taal van my hart. My hart klop in Afrikaans!"
Het jy al besluit watter woord jy gaan borg?
Besoek www.wat.co.za en klik op Borg 'n Woord vir verdere inligting of stuur 'n e-pos aan wat@sun.ac.za